Deg tezwert tamatut nemmeslay-d s umata ɣef tsekla taqbaylit amek i tella d wamek i tennerna. Syin nerra lwelha-nneɣ ɣer snat n tewsatin n tsekla i yeṭṭfen amḍiq s wazal-is di tizi n wass-a, tigi d ccna akked umezgun. Sakin nekcem ɣer unnar n tẓuri anda i d-nemlal sin n yinaẓuren iqbayliyen iqburen wid i d–yezwaren d imenza, acku ayen i xedmen nutni ama deg ccna neɣ deg umezgun n ṛṛadyu yella seg yiseggasen n 40 d asawen, imi tura ɣas akken mmuten yerna ɣlin di tattut daɣen uɣalen ur ten-id-ttadren ara lameɛna agerruj i d-ǧǧan di tsekla taqbaylit mazal-it yedder ar ass-a. Ihi wigi d Aɛmer Uḥadda d Aɛmer Uyaɛqub.